Ouerpare ‘gebroke’ ná dogter sterf, kêrel om lewe vegLouis, Sammy en Michelle (Foto: Facebook) Wat veronderstel was om ŉ ontspanne wegbreeknaweek vir ŉ jong Pretoriase paartjie te wees, het in ŉ tragedie ontaard nadat ŉ grusame botsing op die Bapsfonteinpad Michelle Brits (20) se lewe geëis het en haar kêrel, Louis Esterhuizen (23), in ŉ kritieke toestand gelaat het. Karen Shrives Demeyere, ŉ nabye vriendin van die twee jongmense se gesinne, het Woensdag aan Maroela Media gesê Michelle en Louis was die afgelope naweek in Newcastle in KwaZulu-Natal om Esterhuizen se 23ste verjaarsdag te vier. Die paartjie was glo Sondagaand op pad terug na Brits se ouerhuis, waar hulle tydelik gewoon het, toe die ongeluk gebeur het. Die ongelukstoneel is sowat 10 km buite Bronkhorstspruit in Gauteng – volgens Shrives Demeyere maar net ŉ klipgooi ver van Michelle se ouerhuis. Volgens Shrives Demeyere het die paartjie net verby die weegbrug op die Bapsfonteinpad gery toe hulle reg van voor met ŉ bakkie gebots het. Twee insittendes in die bakkie, glo ŉ man en ŉ vierjarige dogtertjie, is ook dood. Sammy, Michelle se hondjie, was saam met die paartjie in die motor ten tyde van die ongeluk. Sammy was sedert Sondagaand soek, maar is Woensdagoggend vroeg gevind. Louis Esterhuizen en Michelle Brits (Foto: Facebook) “Michelle se ouers, Zelda en Attie, het baie bekommerd geraak toe dit Sondag donker raak en hulle steeds nie tuis was nie,” sê Shrives Demeyere. “Hulle het egter geweet dat Louis en Michelle eers ná 16:00 uit Newcastle gery het, en dus geweet dat hulle nie vroeg gaan tuis wees nie.” Shrives Demeyere sê Michelle se ouers is eerste van die ongeluk in kennis gesteel, waarna hulle na die toneel gejaag het. Met hul aankoms op die toneel, was Louis glo reeds in die ambulans gelaai. “Zelda het in die ambulans ingekyk om te sien wie binne is, en Michelle was nie daar nie. Sy het begin skree: ‘Waar is my kind? Waar is my kind?’ en toe na die motorwrak gestorm. Die nooddienspersoneel wou haar nie by die motor toelaat nie. Michelle was reeds dood. Zelda het net daar op die teerpad inmekaargesak.” Volgens haar het Michelle geslaap toe die botsing gebeur het. “Haar stoel was na agter gesak sodat sy gemakliker kon sit en slaap. Ons bid dat dit God se manier was om haar die pyn te spaar,” sê Shrives Demeyere. Louis se gesin het hulle aanvanklik tot sosiale media gewend om fondse vir sy mediese behandeling in te samel aangesien hy nie ŉ mediese fonds het nie. Hy het veelvuldige interne beserings, waaronder long- en lewerbeserings. Volgens Shrives Demeyere het Louis ook talle gebreekte bene en moes hy reeds ŉ bloedoortapping ontvang. Shrives Demeyere sê honderde weldoeners het intussen met die Esterhuizen-egpaar in verbinding getree om geld vir sy behandeling te skenk. Louis was volgens haar al een keer in die teater, maar veg steeds vir sy lewe. “Dis vir hulle wonderlik dat soveel mense hul harte en beursies oopgemaak het dat hul seun behandel kan word. Maar diep binne hulle is maar ook steeds ŉ groot vrees of hy gaan beter word, of hy weer heel sal wees en hoe die trauma hom gaan raak.” Louis Esterhuizen en Michelle Brits (Foto: Facebook) Sy sê Michelle se ouers is ook dankbaar vir honderde sosialemediagebruikers wat ingegryp het om Sammy op te spoor ná die ongeluk. “Daar was baie gerugte en talle vrese dat sy dood was. Ons het egter Woensdagoggend vroeg gehoor dat sy in ŉ hondeskuiling is. Ek het Zelda gebel en sy het net onmiddellik opgewonde gegil: ‘Waar?’” “Zelda en Michelle se jonger sussie is vanoggend na die skuiling om Sammy op te laai. Dis ŉ tragiese ding wat gebeur het en hulle gaan nog vir jare stukkend wees, maar ten minste het hulle in Sammy nou ŉ deel van Michelle terug. Sy was Michelle se lieflinghondjie, Sammy het oral saam met haar gegaan,” sê sy. Sammy het volgens ŉ veearts wat die gesin besoek het nie enige gebreekte bene nie. Sy is reeds terug by Attie en Zelda wat haar nou gaan versorg. Shrives Demeyere sê Michelle het baie lewens aangeraak. “Sy was ŉ giver – ons ontvang oproepe van soveel mense op wie se lewe sy in een dag ŉ blywende indruk gemaak het. Ons harte breek stukkend vir albei ouerpare. Hulle is gebroke. Ons weet hierdie seer gaan hulle nooit verlaat nie; en wanneer dit wel beter word, sal daar steeds dae soos verjaarsdae en Kersfees wees wanneer die seer van voor af in hul harte gaan nes maak. Dis ŉ tragedie.” Beide ouerpare het versoek dat hulle in dié stadium tyd gegee word om te rou en die voorval te verwerk. Michelle word Vrydag om 14:00 by in Bronkhorstspruit begrawe.